## La Generalitat canalitza tota l’ajuda destinada als afectats per la DANA a través de la web Som Solidaritat

*** La Generalitat posa en marxa la plataforma a través de la qual es gestiona tota l’ajuda rebuda per a garantir la gestió i distribució als municipis**

La Generalitat ha obert la web Som Solidaritat per a canalitzar tota l’ajuda que està arribant des de tots els punts d’Espanya, destinada als afectats per la DANA.

Esta web, a la qual es pot accedir des d’esta URL, permet recopilar i organitzar la recepció de la gran quantitat de menjar, material i servicis que està arribant a València, amb la finalitat que tota puga ser distribuïda als afectats en la mesura en què es va necessitant. Una vegada informada l’ajuda oferida, des de l’equip que treballa en la gestió dels recursos, s’analitza la necessitat i s’informa del punt i dia de recepció.

Els recursos oferits s’incorporen a un CRM (*customer relationship management*) creat per un grup de 12 enginyers voluntaris per a ordenar, agilitzar i coordinar l’ajuda. L’equip està format per persones de les empreses Yurest Solutions i Palantir, que han treballat durant tres dies per a crear una solució que permeta gestionar els recursos oferits per les empreses donants i les sol·licituds de recursos dels municipis en una mateixa plataforma creada amb intel·ligència artificial.

La integració de tots els recursos en esta plataforma és necessària per a evitar duplicitats i col·lapses que s’estan produint en els municipis als quals arriba ajuda de manera desordenada, a més de distribuir el menjar, aigua i material, així com l’enviament i transport d’estos queviures, de manera eficient i en coordinació amb les forces de seguretat per a garantir que arriben als punts d’entrega.

Durant els últims dies, l’equip de gestió d’ajudes integrat en la iniciativa Som Solidaritat, en el qual treballen la Generalitat, Diputació de València, Emergències, Policia Nacional, Guàrdia Civil i Protecció Civil, està coordinant les necessitats dels pobles així com els oferiments d’empreses i institucions que s’estan bolcant en l’ajuda als afectats per a atendre les persones impactades per la catàstrofe i dotar d’aliment, aigua i material de primera necessitat a tots els ciutadans, a través dels ajuntaments.

La Generalitat agraïx la solidaritat i esforç que estan fent ONG, associacions, iniciativa privada i persones físiques. Això ens ha permés gestionar el servici estos primers dies i comptar amb menjar i material que podem continuar distribuint durant els pròxims dies en què la necessitat continua. Per a la gestió de tot el material, la Generalitat ha obert i està gestionant tretze centres logístics que han sigut cedits per diferents empreses per a emmagatzemar la gran quantitat de menjar, roba i material que està arribant i que permetrà atendre les necessitats durant els pròxims dies.

Els tretze centres logístics de la Generalitat se sumen als centres de recepció que han habilitat tots els ajuntaments afectats i confrontants, així com els establits en els estadis de Mestalla, del Valencia CF, el del Levante UD i el de Banc d’Aliments a la Pobla de Vallbona, que gestionen les donacions de persones individuals i als quals des de la Generalitat agraïx la gran labora que estan duent a terme.

Fecha: 04/11/2024